Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 424/13)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Rheinisches Zuckerrübenkraut«/»Rheinischer Zuckerrübensirup«/»Rheinisches Rübenkraut«

EU-nr.: PGI-DE-0717-AM01 — 31.3.2020

BOB ( ) BGB (X)

1. Ansøgende sammenslutning og legitim interesse

Foreningens navn Schutzgemeinschaft Rheinischer Zuckerrübensirup/Rheinisches Apfelkraut [Foreningen til beskyttelse af Rheinischer Zuckerrübensirup/Rheinisches Apfelkraut] Adresse Wormersdorfer Straße 22-26, 53340 Meckenheim Land Tyskland E-mailadresse(r) info@sg-zuckerruebensirup-apfelkraut.de

2. Medlemsstat eller tredjeland

Tyskland

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☐ Produktionsmetode

☒ Tilknytning

☐ Mærkning

☐ Andet [angives nærmere]

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

Ændring

Nuværende affattelse: »— Jern: mindst 4 mg/100 g«

Ønsket ændring: Henvisningen til jern bør helt fjernes.

Forklaring

I de seneste år har det vist sig, at jernindholdet der blev oplyst i den oprindelige varespecifikation, delvis skyldtes rester af jord, som i øvrigt på grund af kogningen og filtreringen i løbet af fremstillingsprocessen aldrig har haft en negativ indvirkning på kvaliteten af produktet. Af tekniske grunde kunne jorden oprindeligt ikke fjernes, og indgik derfor i fremstillingsprocessen sammen med sukkerroerne. På grund af skiftende vejrforhold har der desuden altid været betydelig variation fra år til år.

Ikke desto mindre har forbedringer af fremstillingsprocessen gjort det muligt at fjerne væsentligt mere jord fra roerne, hvilket har ført til et mindsket jernindhold.

Producenterne har en målsætning om en stadig optimering af fremstillingsprocessen. Dette betyder dog, at varespecifikationen om mindst 4 mg jern pr. 100 g færdig produkt ikke altid kan garanteres. Henvisningen til jern bør derfor helt fjernes.

Tilknytning

Ændring

I sektion 2 »Produktets særlige karakter«, første afsnit

Nuværende affattelse: »Den traditionelle, nænsomme fremstillingsmetode, der er forankret i produktionsområdet i kraft af den lange tradition, garanterer, at færdigvaren indeholder værdifulde mineraler som magnesium og jern. Derudover indeholder produktet kalium og, dog med varierende og med tiltagende oplagringsperiode aftagende indhold, folsyre. Det fremstilles uden nogen form for tilsætningsstoffer.«

Ønsket ændring (fjernelse af henvisningerne til jern og folsyre):

»Den traditionelle, nænsomme fremstillingsmetode, der er forankret i produktionsområdet i kraft af den lange tradition, garanterer, at færdigvaren indeholder værdifulde mineraler som magnesium. Derudover indeholder produktet kalium. Det fremstilles uden nogen form for tilsætningsstoffer.«

Forklaring

Vedrørende jernindholdet: se forklaringen under litra b).

Vedrørende indholdet af folsyre: Henvisningen til folsyreindholdet (litra b) blev fjernet ved en tidligere ændring, eftersom målinger foretaget efter produktregistreringen viste, at indholdet naturligt aftager efter fremstillingen, da folsyre nedbrydes med tiden.

Eftersom målingerne ville være overflødige for varespecifikationen, måles indholdet af folsyre nu ikke længere. Ydermere, eftersom folsyren alligevel aftager, og til sidst er praktisk taget forsvundet under den ofte lange lagringsperiode, vil det være passende at fjerne alle henvisninger til den.

ENHEDSDOKUMENT

»Rheinisches Zuckerrübenkraut«/»Rheinischer Zuckerrübensirup«/»Rheinisches Rübenkraut«

EU-nr.: PGI-DE-0717-AM01 — 31.3.2020

BOB ( ) BGB (X)

1. Betegnelse [på en BOB eller BGB]

»Rheinisches Zuckerrübenkraut«/»Rheinischer Zuckerrübensirup«/»Rheinisches Rübenkraut«

2. Medlemsstat eller tredjeland

Tyskland

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Den naturrene koncentrerede saft af nyhøstede sukkerroer uden plantefibre og uden nogen form for efterfølgende tilsætning.

— Udseende: mørkebrun sirup med høj viskositet

— Smag: sød, maltet

— Duft: sødligt maltet, karamelagtig

— Slutsukkerindhold (tolerance ± 3 %) Sakkarose: 33 % Glukose: 17 % Fruktose: 16 %

— Brix-værdi: mindst 78 °Brix

— pH-værdi: fra 4,4 til 5,0

— Vandindhold: højst 22 %

— Magnesium: mindst 60 mg/100 g

— Kalium: mindst 50 mg/100 g

— »Zuckerrübenkraut« fremstilles uden nogen form for tilsætningsstoffer. Produktet fremstilles i den periode, sukkerroerne høstes, dvs. fra sidst på sommeren til tidligt på foråret. Den traditionelle fremstillingsmetode, der er tilpasset den gældende fødevarelovgivnings krav, ser ud som følger:

— Varemodtagelse/kvalitet: levering af de nyhøstede roer.

— Kontrol ved modtagelsen: bestemmelse af sukkerindholdet for at fastlægge de nødvendige driftsparametre (temperatur, kogetid m.m.). Visuel kontrol for smuds, bladrester og græs.

— Opbevaringstemperatur: kort oplagring både hos landmanden og på forarbejdningsvirksomheden, idet høsten afpasses efter leveringsmulighederne.

— Behandling før den videre be- og forarbejdning: forvask til fjernelse af bladgrønt, jord og sten, derefter rensning i roevaskeren.

— Videreforarbejdning: Forarbejdningen finder sted i det geografiske område. Roerne videreforarbejdes hele eller i snitter. Mæsken opvarmes i flere timer og koges ved svag varme. Det er vigtigt, at den får lov til at henstå i tilstrækkelig lang tid. Kogetiden og -temperaturen afhænger af virksomhedens traditioner. Roemosen presses så under højt tryk for at udvinde råsaften. Den udvundne råsaft filtreres, så næsten alle faste partikler fjernes. Klarsaften føres til inddampningsanlægget, hvor vandet skånsomt fjernes under vakuum. Færdigvarens tørstofindhold har en Brix-værdi på mindst 78 °Brix. Før færdigvaren lægges på lager, analyseres dens pH-værdi, farve og sakkarose-, fruktose-, glukose- og tørstofindhold på forarbejdningsvirksomheden. Derudover bliver færdigvaren regelmæssigt undersøgt af et eksternt laboratorium. Den færdige sukkerroesirup lagres på tanke og kan derfra afhentes til aftapning.

3.3. Foder (kun for animalske produkter) og råvarer (kun for forarbejdede produkter)

De sukkerroer, der anvendes som råvarer, skal alle stamme fra det afgrænsede geografiske område.

Der er tradition for, at de sukkerroer, der anvendes til sirupsfremstillingen, udelukkende kommer fra områdets sukkerroeproducenter.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen skal finde sted i det geografiske område.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

—

4. Kort angivelse af det geografiske områdes afgrænsning

Rheinland. Det vil i Nordrhein Westfalen sige: Regierungsbezirk Köln (undtagen Oberbergischer Kreis) og i Regierungsbezirk Düsseldorf kreds Mettmann, Düsseldorf by, Rhein-Kreis Neuss, Mönchengladbach by, kreds Viersen, Krefeld by, kreds Kleve og kreds Wesel. I delstaten Rheinland-Pfalz omfatter det landdistrikt Ahrweiler og landdistrikt Mayen-Koblenz.

5. Tilknytning til det geografiske område

Det geografiske områdes egenart

Den århundredgamle tradition med at fremstille sirup i Rheinland har ført til en perfektionering af fremstillingsprocessen og smagen. Opskrifterne er gået i arv fra generation til generation. I det 14. og 15. århundrede blev det almindeligt for bønderne at dyrke roer, og fra det 15. århundrede hørte roer til de afgrøder, som bønderne skulle betale tiende af til lensherrerne i Rheinland. I begyndelsen af det 17. århundrede resulterede trediveårskrigen i, at der blev hungersnød, og i den forbindelse viste det sig at være enklere og mere udbytterigt at dyrke roer end korn. Bl.a. i Rheinland, hvor krigen anrettede mindre skade, kunne man tillade sig at dyrke den mere krævende sødlige, hvide roe.

I dag kan det ikke med nøjagtighed fastslås, hvor længe der er blevet fremstillet sirup i Rheinland, men det er sandsynligt, at det blev almindeligt at fremstille sirup i det 18. århundrede. Centrum for fremstillingen af sirup er Niederrhein-området. Af de 309 bedrifter, der fremstillede sirup i den preussiske stat, lå der alene i Kreis Grevenbroich 63 presser i tiden omkring 1860. Roesirup blev oprindeligt fremstillet af runkelroer eller gulerødder. I det 19. århundrede vandt den såkaldte »Lanker Rübe«, en runkelroeart, der blev dyrket i Niederrhein-området, frem. I sidste halvdel af århundredet vandt produktionen af sukkerroer frem. Ifølge de årbøger, som handelskammeret i Köln ligger inde med, blev der omkring 1870 produceret 6 000-10 000 Zentner (dvs. 300-500 ton) roesirup om året.

Desuden indgår roesirup som en vigtig traditionel ingrediens i en række opskrifter, der er typiske for Rheinland, som f.eks. Rheinischer Sauerbraten og Aachener Printen. Den lange tradition for at fremstille sirup af sukkerroer i Rheinland viser sig også tydeligt i sproget: Folk i Rheinland kalder sukkerroesirup for »Rübenkraut«, mens siruppen i gamle dage blev kaldt for »Rüöwenkrut« eller »Röbenkraut«. Denne betegnelse bruges og forstås den dag i dag og ikke kun i Rheinland. Før man fandt ud af at bruge runkelroen til sukkerfremstilling, blev den anvendt som grøntsag (Kraut). Analogt med udtrykket »Apfelkraut« blev udtrykket »Rübenkraut« derfor bibeholdt til at betegne sirup fremstillet af runkelroer.

Af figur 2 i en publikation af Block med titlen »Rübensirup — Seine Herstellung, Beurteilung und Verwendung«, Leipzig 1920, fremgår det, at roesirupfabrikkerne (markeret med sorte punkter) var særligt koncentreret i Rheinland. Sukkerfabrikker fandtes der mange af i hele det tyske rige, men kun ganske få i Rheinland, hvor der til gengæld lå en mængde roesaftfabrikker, som man ikke fandt andetsteds. Også i dag fremstilles der stadig roesaft i meget store mængder i Rheinland.

Produktets egenart

Den traditionelle, nænsomme fremstillingsmetode, der er forankret i produktionsområdet i kraft af den lange tradition, garanterer, at færdigvaren indeholder værdifulde mineraler som magnesium. Derudover indeholder produktet kalium. Det fremstilles uden nogen form for tilsætningsstoffer.

I kraft af produktets uforlignelige, udpræget søde, maltede smag, der ligesom den sødligt maltede, karamelagtige duft opstår som følge af den nænsomme fremstillingsmetode, er det ikke kun meget velegnet som smørepålæg, men også som smagsgivende ingrediens ved madlavning og bagning.

Produktet har længe været meget velkendt og har et godt omdømme ikke blot i Rheinland, men også i bredere kredse. Dette skyldes produktets lange historie i det geografiske område.

Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Produktets fremragende omdømme skyldes dets geografiske oprindelse.

»Rübenkraut« blev opfundet i Rheinland og er lige siden blevet fremstillet i området. Den er altid blevet fremstillet af sukkerroer fra Rheinland. Det forhold, at roerne stammer fra oprindelsesområdet, bidrager til, at produktet har fået sit gode omdømme. Produktets ægthed er uløseligt forbundet med, at der ved fremstillingen udelukkende anvendes lokalt dyrkede sukkerroer som den eneste råvare.

»Rübenkraut« fremstilles den dag i dag stadig næsten ligesom i de foregående århundreder. Til produktionen er der altid kun medgået roer fra det angivne område. Det er også årsagen til, at der ligger så mange roesaftfabrikker i Rheinland. Ligesom tidligere dyrkes der store mængder sukkerroer i Rheinland, hvoraf størstedelen går til fremstilling af sukker, men en betydelig mængde anvendes til fremstilling af »Rübenkraut«.

Der er tradition for, at de sukkerroer, der anvendes til sirupsfremstillingen, udelukkende kommer fra områdets sukkerroeproducenter. Sukkerroedyrkningen sker på grundlag af kontrakter indgået mellem forarbejdningsvirksomhederne og landmændene, hvorved det bliver muligt at give alle landmændene i området konsulentbistand. Der er mellem producenterne og forarbejdningsvirksomhederne opstået et strømlinet, transparent og kontrollerbart samarbejde, som i kraft af afsætningsgarantien giver roedyrkerne den nødvendige sikkerhed til at kunne planlægge på længere sigt. Sukkerroernes kvalitet undersøges rutinemæssigt ved analyse af de kemiske parametre.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

https://register.dpma.de/DPMAregister/blattdownload/marken/2019/44/Teil-7/20191031

(1) EUT L 343 af 14.12.2012, s. 1.